‘KMC’เพิ่มทุนใหญ่
9หมื่นล้านลดทุนล้างขาดทุนหุ้นดิ่ง20%รับระดมทุนบ่อย
25 ธ.ค. 2555

9หมื่นล้านลดทุนล้างขาดทุนหุ้นดิ่ง20%รับระดมทุนบ่อย
KMC เดินเกมรุกปรับโครงสร้างทุนครั้งใหญ่ เพิ่มทุน 9 หมื่นล้าน เพิ่มพาร์ลดทุนล้างขาดทุนสะสมหวังโตเร็วซื้อกิจการ
นายวิรัตน์ เอี้ยวอักษร กรรมการผู้จัดการ บริษัท กฤษดามหานคร หรือ KMC เปิดเผยว่า ที่ประชุมคณะกรรมการบริษัทมีการอนุมัติเพิ่มทุนจดทะเบียนจาก 5.2 หมื่นล้านบาท เป็นประมาณ 9 หมื่นล้านบาท และปรับโครงสร้างเงินทุน โดยการเปลี่ยนแปลงมูลค่าหุ้นที่ตราไว้ของบริษัทจากเดิมหุ้นละ 10 บาท เป็นหุ้นละ 20 บาท เพื่อใช้ในการขยายธุรกิจ ซื้อที่ดินมาเพื่อพัฒนาต่อ และซื้อโครงการที่สร้างเสร็จแล้วมาขาย เพื่อให้บริษัทมีรายได้ทั้งระยะสั้นและระยะยาวต่อไป 
ทั้งนี้ จะมีการออกหุ้นสามัญเพิ่มทุนใหม่จำนวน 4,486.25 ล้านหุ้น มูลค่าที่ตราไว้หุ้นละ 20 บาท ซึ่งจะจัดสรรหุ้นเพิ่มทุนจำนวนไม่เกิน 2,639.71 ล้านหุ้น มูลค่าที่ตราไว้หุ้นละ 20 บาท ให้กับผู้ถือหุ้นเดิมในอัตรา 4 หุ้นเดิม ต่อ 5 หุ้นเพิ่มทุนราคาหุ้นละ 0.50 บาท ให้แก่ผู้ถือหุ้นเดิมที่มีรายชื่อปรากฏในสมุดทะเบียนผู้ถือหุ้น ณ วันที่ 7 มี.ค. 2556 โดยกำหนดวันจองซื้อหุ้นสามัญเพิ่มทุนในระหว่างวันที่ 2027 มี.ค. 2556 
นอกจากนี้ จะจัดสรรหุ้นเพิ่มทุนจำนวนไม่เกิน 1,795 ล้านหุ้น มูลค่าที่ตราไว้หุ้นละ 20 บาท เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท ที่จะจัดสรรให้แก่ผู้ถือหุ้นเดิมและผู้ถือหุ้นเดิมที่จองซื้อหุ้นสามัญเพิ่มทุนดังกล่าวข้างต้น (KMCW3) ส่วนหุ้นเพิ่มทุนที่เหลืออีกจำนวนไม่เกิน 51.54 ล้านหุ้น จะสำรองไว้สำหรับการปรับราคาการใช้สิทธิและอัตราการใช้สิทธิของ KMCW2
นอกจากนั้น ยังให้ลดทุนจดทะเบียน โดยการลดมูลค่าหุ้นจากมูลค่าหุ้นที่ตราไว้หุ้นละ 20 บาท เป็นมูลค่าที่ตราไว้หุ้นละ 0.70 บาท เพื่อลดส่วนต่ำมูลค่าหุ้นและลดขาดทุนสะสม เนื่องจากบริษัทยังคงมีผลขาดทุนสะสมอยู่ และก่อนที่จะล้างผลขาดทุนสะสมได้ จะต้องดำเนินการล้างส่วนต่ำมูลค่าหุ้นก่อน เพื่อลดขาดทุนสะสมทั้งหมด ซึ่งจะทำให้บริษัทสามารถจ่ายเงินปันผลให้ผู้ถือหุ้นได้ในทันที หากมีกำไร 
“ผมเชื่อว่ามีโอกาสได้เห็นกำไรแน่นอนในปี 2556 หลังจากที่บริษัท เริ่มเดินแผนหารายได้ระยะสั้น โดยการซื้อกิจการโครงการคอนโดมิเนียมที่สร้างเสร็จแล้วมาทำตลาดและขายต่อ ซึ่งได้อัตรากำไรค่อนข้างดีและจะทำให้ยอดขายของบริษัทในปีหน้าก้าวกระโดดทะลุ 3,000 ล้านบาท พร้อมมีโอกาสจ่ายปันผลได้ทันที”
ที่ประชุมคณะกรรมการจึงมีมติให้มีการเพิ่มทุนจดทะเบียนอีก 5,000 ล้านหุ้น มูลค่าที่ตราไว้หุ้นละ 0.70 บาท ให้กับนักลงทุนโดยเฉพาะเจาะจง และ/หรือนักลงทุนประเภทสถาบัน เพื่อนำเงินซื้อที่ดินเพื่อมาพัฒนาต่อ และซื้อโครงการที่สร้างเสร็จแล้วมาขาย เพื่อให้บริษัทมีรายได้ในระยะสั้น รวมทั้งเพื่อรองรับไว้สำหรับการขยายโครงการและรองรับการลงทุนของบริษัทที่จะก่อให้เกิดรายได้ และหรือเพื่อไว้สำหรับกรณีที่มีนักลงทุนที่เป็นนักลงทุนเชิงกลยุทธ์ที่จะมาร่วมลงทุนกับบริษัท
KMC กำหนดเรียกประชุมวิสามัญผู้ถือหุ้นครั้งที่ 1/2556 เพื่อขออนุมัติการทำรายการดังกล่าว ในวันที่ 11 ก.พ. 2556 และกำหนดวันปิดสมุดทะเบียนพักการโอนหุ้นเพื่อสิทธิเข้าร่วมประชุม ตั้งแต่วันที่ 11 ม.ค. 2556
อย่างไรก็ตาม ราคาหุ้น KMC ดิ่งลงแรงถึง 20.37% หรือ 0.11 จุด มาปิดที่ 0.43 บาท สวนทางดัชนีหุ้นไทยที่ปิดบวก เนื่องมาจากเมื่อต้นปีบริษัทนี้เพิ่งประกาศเพิ่มทุนใหญ่จาก 2,021 ล้านบาท เป็น 5.2 หมื่นล้านบาท